FI Euroopan unionin virallinen lehti CE 84/835

(2004/C 84 E/0929)

KIRJALLINEN KYSYMYS E-0662/04

esittäjä(t): Erik Meijer (GUE/NGL) komissiolle

(9. maaliskuuta 2004)

Aihe: Pyrkimys rahoituslaitosten omaisuuden arvioimista koskeviin yhdenmukaisiin ja avoimiin sääntöihin ja EFR:n (European Financial Services Round Table) kielteinen suhtautuminen kansainväliseen tilinpäätösstandardilautakuntaan (IASB)

1. Aikooko komissio tilivuoden 2005 alusta lähtien velvoittaa kaikki Euroopan noin 7 000 pörssiyhtiötä noudattamaan eurooppalaisten yritysten vuosikertomuksia koskevia yhdenmukaisia sääntöjä IAS 32 ja IAS 39, sellaisina kuin neljästätoista elinkeinoelämän edustajasta koostunut kansainvälinen tilinpäätösstandar-dilautakunta (International Accounting Standards Board, IASB) on ne laatinut, osana IFRS-standardeja (International Financial Reporting Standards)? Näin ollen yhtiöt sidotaan yhdenmukaisiin ja vertailukelpoisiin standardeihin, jotka koskevat liikevaihdon, poistojen, johdannaisten, optioiden ja voiton arviointia.

2. Mitä takeita komissiolla on siitä, että IAS/IFRS-järjestelmässä tarkastellaan nykyistä ankarammin EU:n eri jäsenvaltioiden voimassa olevia sääntöjä yritysten kirjanpidosta ja vuosikertomuksista ja että pyrkimys yhdenmukaisiin sääntöihin ei samalla johda joustavampiin sääntöihin, jotka käytännössä voivat lisätä mahdollisuuksia vahingoittaa muita yrityksiä, viranomaisia, työntekijöitä, osakkeenomistajia, obligaa-tioidenhaltijoita, tavarantoimittajia tai palvelujentarjoajia ja asiakkaita?

3. Katsooko komissio, että ottamalla käyttöön kyseiset säännöt voidaan estää Aholdin ja Parmalatin kaltaisten skandaalien toistuminen?

4. Sovelletaanko kyseisiä sääntöjä niin avoimesti, että ulkopuoliset järjestöt, tiedotusvälineet ja suuri yleisö voivat todella saada käsityksen asioiden kulusta eri pörssiyhtiöissä?

5. Onko komissio tietoinen maaliskuussa 2001 perustetun EFR:n (European Financial Services Round Table) esittämästä arvostelusta IASB:tä kohtaan? EFR on huolissaan pankkien ja vakuutusyhtiöiden tulosten vuosivaihteluiden julkistamisesta.

6. Mitä komissio aikoo tehdä, jotta saadaan varmuus 1. huhtikuuta 2004 mennessä IAS 32:n ja IAS 39:n pikaisesta käyttöönotosta?

Tietolähde: Alankomaissa ilmestyvä päivälehti ”de Volkskrant”, 21. helmikuuta 2004

Frits Bolkesteinin komission puolesta antama vastaus

(15. huhtikuuta 2004)

Komissio ja jäsenvaltiot vahvistivat talous- ja rahoitusasioiden neuvostossa (Ecofin) 15. heinäkuuta 2003 sitoumuksensa toteuttaa neuvoston ja parlamentin vuonna 2002 hyväksymä Euroopan tilinpäätösrapor-tointia koskeva strategia sekä Euroopan unionin korkealaatuiset tilinpäätösstandardit. Komissio ja jäsenvaltiot korostivat, että EU:n on hyväksyttävä kansainväliset tilinpäätösstandardit mahdollisimman nopeasti, jotta niitä voidaan soveltaa 1. tammikuuta 2005 alkaen.

Komissio antoi 29. syyskuuta 2003 komission asetuksen (EY) N:o 1725/2003 (1), jolla kaikki nykyiset IAS-standardit hyväksyttiin osaksi yhteisön lainsäädäntöä, lukuun ottamatta standardeja IAS 32 ja 39, jotka olivat IASB:n (International Accounting Standards Board) uudistettavina.

Rahoitusinstrumenttien kirjaamista ja arvostamista koskeva IAS-standardi 39 on vielä IASB:n käsiteltävänä. Komission tarkoituksena on tutkia se mahdollisimman pian yhdessä IAS 32:n kanssa, jonka IASB julkisti joulukuussa 2003. Tutkinta suoritetaan EFRAGin (2) teknisten asiantuntijoiden kannan pohjalta ja yhteistyössä EU:n tilinpäätöskysymysten sääntelykomitean kanssa.

Komissio katsoo EU:lle olevan erityisen tärkeää, että rahoitusvälineitä varten on vuonna 2005 käytössä vankka tilinpäätösstandardi. Sen avulla voidaan paremmin vertailla yrityksiä erityisesti pankki- ja vakuutusalalla, tuottaa parempaa tietoa sijoittajille ja osakkeenomistajille sekä tukkia kirjanpidon mahdolliset porsaanreiät, jotka voisivat johtaa tilinpäätöstietojen vääristelyyn.

IASB:lle on tärkeää varmistaa, että IAS 39 on sekä teoreettisesti vankka että sovellettavissa käytäntöön. Kumpikin ominaisuus sekä niiden keskinäisvaikutus ovat keskeisiä syitä IAS 39:n nykyiselle kiistanalaisuu-delle. Pankki- ja vakuutusalalla pelätään erityisesti, että tiedotusvälineillä ja suurella yleisöllä ei ole riittäviä valmiuksia erottaa toisistaan todellisista talouden vaihteluista johtuvaa aitoa volatiliteettia ja ”keinotekoista” volatiliteettia, jonka pohjana olevat monimutkaiset taloudellisen raportoinnin mallit soveltuvat joskus huonosti pankkien riskinhallintakäytäntöihin. Tämä huoli ilmenee myös Euroopan rahoituspalvelujen foorumin äskettäin omaksumasta kannasta. IAS 39:n monimutkaisuus sekä sen kattamien liiketapahtumien volyymi huomioon ottaen huoli on aiheellinen.

Komissio on sen vuoksi kehottanut sekä IASB:tä että pankkialaa jatkamaan vuoropuhelua tarvittavan ratkaisun löytämiseksi kahdessa jäljellä olevassa kiistakohdassa, jotka ovat makrosuojaus (suojauksen tehokkuus ja core deposit -erien suojaus) ja arvostusperiaatteisiin liittyvät ongelmat vakuutusalalla. Tilinpäätösstandardien laadinta on asteittainen prosessi, ja komissio toivoisi IASB:n saavan aikaan väliaikaisen ratkaisun, ennen kuin standardeihin aletaan tehdä keskipitkän tai pitkän aikavälin parannuksia.

(1) Komission asetus (EY) N:o 1725/2003, annettu 29 päivänä syyskuuta 2003, tiettyjen kansainvälisten tilinpäätös-standardien hyväksymisestä Euroopan parlamentin ja neuvoston asetuksen N:o (EY) 1606/2002 mukaisesti, EUVL L 261, 13.10.2003.

(2) Tilinpäätöskysymysten asiantuntijakomitea (European Financial Reporting Advisory Group).